U-I-128/24
Natisni
Opravilna št.:
U-I-128/24
Datum odločitve:
30. 6. 2025
ECLI:
ECLI:SI:USRS:2025:U.I.128.24
Akt:
Odlok o občinskem prostorskem načrtu Občine Moravske Toplice (Uradni list RS, št. 67/17, 66/20, 108/21, 184/21 in 34/24) 
Odlok o občinskem podrobnem prostorskem načrtu za širitev kmetije Küčan (Uradni list RS, št. 34/24)
Izrek:
Pobuda za začetek postopka za oceno ustavnosti in zakonitosti
Odloka o občinskem prostorskem načrtu Občine Moravske Toplice (Uradni list RS, št. 67/17, 66/20, 108/21, 184/21 in 34/24)
in Odloka o občinskem podrobnem prostorskem načrtu za širitev kmetije
Küčan
(Uradni list RS, št. 34/24), obeh v delu, ki se nanaša na umeščanje novih stavb za rejo živali na območje obstoječe kmetije, se zavrže.
Evidenčni stavek:
Do odprave protiustavnosti, ugotovljene z odločbo Ustavnega sodišča št. U-I-474/22 z dne 20. 3. 2025, Ustavno sodišče ni pristojno za presojo skladnosti prostorskih izvedbenih aktov.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Branko Gergorič, Moravske Toplice, in drugi
Datum vloge:
30. 10. 2024
Vrsta odločitve:
sklep
Vrsta rešitve:
zavrženje
Dokument:
US34191
Dokument v PDF obliki:
U-I-128-24.pdf
147 KB
Prenesite datoteko
U-I-128/24-5
30. 6. 2025
SKLEP
Ustavno sodišče je v postopku za preizkus pobude Branka Gergoriča, Moravske Toplice, in drugih, na seji 30. junija 2025
sklenilo:
Pobuda za začetek postopka za oceno ustavnosti in zakonitosti
Odloka o občinskem prostorskem načrtu Občine Moravske Toplice (Uradni list RS, št. 67/17, 66/20, 108/21, 184/21 in 34/24)
in Odloka o občinskem podrobnem prostorskem načrtu za širitev kmetije
Küčan
(Uradni list RS, št. 34/24), obeh v delu, ki se nanaša na umeščanje novih stavb za rejo živali na območje obstoječe kmetije, se zavrže.
OBRAZLOŽITEV
1. Pobudniki izpodbijajo Odlok o občinskem prostorskem načrtu Občine Moravske Toplice (v nadaljevanju OPN) in Odlok o občinskem podrobnem prostorskem načrtu za širitev kmetije Küčan (v nadaljevanju OPPN). Trdijo, da so lastniki nepremičnin, ki mejijo na kmetijo Küčan in nasprotujejo širitvi kmetije z umeščanjem novih stavb za rejo živali v prostor. OPPN naj bi bil izdan brez preveritve vseh okoliščin, brez uporabe predpisov, ki urejajo področje presoje vplivov na okolje, in brez strokovnih ocen glede vplivov emisij.
Pogoji in lokacija gradnje hleva naj bi bili v OPPN določeni v nasprotju z OPN. Umestitev predvidene gradnje v prostor naj bi pobudnikom onemogočala opravljanje dopolnilne turistične dejavnosti, za kar naj bi imeli že vsa potrebna pravnomočna dovoljenja. OPN naj bi zmotno uvrščal "goveje hleve z gnojiščem" med "stanovanjske stavbe s pomožnimi objekti", "odprto gnojišče" pa med "nezahtevne objekte - pomožne kmetijsko-gozdarske objekte oziroma gradbeno inženirske objekte višine 5 do 10 m", pri čemer naj načrtovani objekt temu ne bi ustrezal. Gradnja naj bi pomenila tudi ekološko nevarnost za podtalnico in območje gradnje, ki je poplavno območje.
Pobudniki zatrjujejo kršitev 14., 22., 33., 44., 67., 71., 72. in 153. člena Ustave, 171. člena
Zakona o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08, 8/10 in 82/13 – ZUP), 37. člena Stvarnopravnega zakonika (Uradni list RS, št. 87/02, 91/13 in 23/20 – SPZ) ter določbe Zakona o urejanju prostora (Uradni list RS, št. 199/21, 23/24 in 109/24 – v nadaljevanju ZUreP-3).
2. V prvem odstavku 61. člena ZUreP-3, ki se je začel uporabljati 1. 6. 2022 (342. člen ZUreP-3), je določeno, da je zoper prostorske izvedbene akte mogoč upravni spor pred Upravnim sodiščem. V drugem in tretjem odstavku 61. člena ZUreP-3 so urejene pristojnosti Upravnega sodišča pri odločanju o zakonitosti prostorskih izvedbenih aktov kot splošnih aktov. Pobudniki s pobudo izpodbijajo občinska prostorska izvedbena akta, ki sta splošna pravna akta lokalne skupnosti. Ustavno sodišče je na podlagi četrte alineje prvega odstavka 160. člena Ustave pristojno odločati o skladnosti predpisov lokalnih skupnosti z Ustavo in zakoni.
3. Ustavno sodišče je z odločbo št. U-I-474/22 z dne 20. 3. 2025 (Uradni list RS, št. 25/25) ugotovilo, da so prvi, drugi in tretji odstavek 61. člena ZUreP-3 v neskladju z Ustavo, ker je zakonodajalec Upravnemu sodišču podelil pristojnost, ki vsebinsko ustreza pristojnostim in pooblastilom Ustavnega sodišča iz četrte alineje prvega odstavka 160. člena Ustave. Vendar je Ustavno sodišče v 3. točki izreka odločbe št. U-I-474/22 zaradi zavarovanja zahteve po učinkovitem sodnem varstvu zoper prostorske izvedbene akte omogočilo nadaljnjo uporabo sicer protiustavne zakonske ureditve, ki sodno varstvo zoper prostorske izvedbene akte zagotavlja pred Upravnim sodiščem v upravnem sporu. Ustavno sodišče je določilo, da je do odprave ugotovljenega neskladja prvega do tretjega odstavka 61. člena ZUreP-3 Upravno sodišče pristojno odločati v upravnem sporu zoper prostorske izvedbene akte, opredeljene v drugem odstavku 61. člena ZUreP-3. Ustavno sodišče je v 4. točki izreka odločbe št. U-I-474/22 z načinom izvršitve svoje odločbe določilo, da lahko pobudniki, ki so vložili pobudo za začetek postopka za oceno ustavnosti in zakonitosti po 1. 6. 2022 na Ustavno sodišče, pa do objave odločbe št. U-I-474/22 v Uradnem listu Republike Slovenije
[1]
o njej še ni bilo odločeno, v treh mesecih od vročitve sklepa Ustavnega sodišča, s katerim se to izreče za nepristojno, vložijo tožbo v upravnem sporu pred Upravnim sodiščem.
4. OPN in OPPN sta bila sprejeta na podlagi predpisov, veljavnih pred uveljavitvijo ZUreP-3, vendar v skladu z drugim in tretjim odstavkom 294. člena ZUreP-3 veljata kot občinski prostorski načrt in občinski podrobni prostorski načrt. Pobudniki so pobudo za začetek postopka za oceno ustavnosti in zakonitosti zoper izpodbijani del OPN in OPPN vložili 29. 10. 2024, torej po začetku uporabe ZUreP-3, tj. 1. 6. 2022. Prostorska izvedbena akta izpodbijajo v delu določitve prostorskih izvedbenih pogojev, ki se nanašajo na namembnost posegov v prostor, njihovo lego, velikost in oblikovanje (druga alineja tretjega odstavka 61. člena ZUreP-3), zatrjujejo pa tudi
nespoštovanje predpisov, ki urejajo področje presoje vplivov na okolje (četrta alineja tretjega odstavka 61. člena ZUreP-3).
Ob upoštevanju prvega, drugega in tretjega odstavka 61. člena ZUreP-3 in 3. točke izreka odločbe Ustavnega sodišča št. U-I-474/22 Ustavno sodišče ni pristojno za odločanje o tej pobudi. Zato je Ustavno sodišče pobudo zavrglo. Pobudniki lahko v skladu s 4. točko izreka zgoraj navedene odločbe Ustavnega sodišča v treh mesecih po vročitvi tega sklepa vložijo tožbo zoper izpodbijani del OPN in OPPN pred Upravnim sodiščem.
5. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 –
uradno prečiščeno besedilo, 109/12, 23/20, 92/21 in 22/25
– ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rok Čeferin ter sodnice in sodniki dr. Matej Accetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Odločba Ustavnega sodišča št. U-I-474/22 je bila v Uradnem listu Republike Slovenije objavljena 11. 4. 2025.